Јан Јискра је рођен у чешком граду Брандису на Орлици. Потиче из моравске породице које су управљале Брандисом. Јискра је младост провео у Чешкој и у Италији где је учествовао у ратовима на страни Млетачке републике. Узео је учешћа у Хуситским ратовима борећи се на страни Жигмунда Луксембуршког у бици код Липанија 1434. године. У овој бици је погинуо вођа таборита, Прокоп Велики, а Хуситима је задат велики ударац. Краљица Елизабета Луксембуршка позвала га је да са својим плаћеницима 1440. године обезбеђује крунисање Ладислава V за краља. У априлу 1440. Угарску стигао и пољски краљ Владислав III. Државни сабор је 29. јуна прогласио да је крунисање малог Ладислава V било неважеће, због тога што је изостала сагласност сталешке скупштине. Острогонски надбискуп Сечи је пристао да крунише и јагелонског кандидата и Владислав III је 17. јула крунисан за угарског краља као Владислав I. Пошто је круна Светог Стефана била у рукама краљице Елизабете, крунисање Владислава је обављено круном скинутом са реликвијара Светог Стефана Угарског. Користећи се хуситском тактиком Јан је за кратко време окупирао Љевочу, Бардјејов, Кремњицу, Бањску Штјавњицу, Прешов и Кежмарок. Прекинуо је Владиславову везу са Пољском и ковао је новац са ликом Ладислава. Јанови људи граде низ тврђава у Горњој Угарској којима су бранили земљу од непријатеља. Наметнуо је порезе сељацима и довео у Чешку и Моравску занатлије који су радили на изградњи двораца.